श्रीमद्भगवद्गीता का जब से प्राकट्य हुआ है, तब से पता नहीं कितनी पीढि़यों ने अपने संशय के क्षणों में इससे जीवन की राह पाई है। ये उपदेश आज ही नहीं, सदा के लिये प्रासंगिक है। जिस प्रकार रणक्षेत्र में भगवान् श्रीकृष्ण अर्जुन को कर्तव्य-अकर्तव्य से परिचित कराते हैं और ऊहापोह के भ्रमजाल से निकालकर उन्हें नई दृष्टि देते हैं, उसी प्रकार गीता का पाठ भी हमें वर्तमान दुश्चिन्ताओं से मुक्ति दिलाने में सहायक है। गीता मानवमात्र को जीवन में प्रतिक्षण आने वाले छोटे-बड़े संग्रामों के सामने हिम्मत से खड़े रहने की शक्ति देती है। मनुष्य का कर्तव्य क्या है? इसका बोध कराना ही गीता का केन्द्रीय विषय है। गीता का दर्शन जाति या धर्मविशेष के लिये नहीं है, वह सार्वभौम है।